Eskom span noodreserwes in ná Kendal-brandDie Kendal-kragstasie (Foto: Eskom) Eskom is besig om sy nooddieselreserwes te gebruik om die moontlikheid van beurtkrag te voorkom ná ŉ brand by die land se derde grootste kragstasie die afgelope naweek. Eenheid 1 by die Kendal-kragstasie in Mpumalanga het Saterdag aan die brand geraak ná ŉ beweerde kortsluiting. Die kabels van eenhede 2 en 3 wat na die hoofverkoelingstelsel van die stasie gaan, is ook tydens die brand beskadig. “Altesaam 1 800 MW het weens die brand verlore gegaan,” het Chris Yelland, energie-ontleder en besturende direkteur van EE Business Intelligence (Pty) Ltd, aan Maroela Media gesê. Die kabels van eenhede 2 en 3 sal na verwagting in hierdie week vervang word, wat dié stasie met ŉ tekort van net 600 MW sal los. Die stasie genereer normaalweg byna 4 000 MW. “Die tekort verhoog die waarskynlikheid van beurtkrag, maar dit beteken nie noodwendig dat dit ingestel sal word nie.” Volgens Yelland het Eskom gesê hy kan beurtkrag vermy deur sy oopsiklusgasturbines te gebruik wat meer diesel verbrand. Hulle word egter teen bykomende koste bedryf. “Die reserwes word gebruik omdat die stelsel onder druk is; indien nog eenhede op die nasionale kragnetwerk buite werking gestel word, sal beurtkrag hoogs waarskynlik ingestel word,” het hy gesê. Eskom is intussen besig om planne te beraam om die gebrande transformator so gou moontlik te vervang. “Die transformator is heeltemal verwoes en ŉ nuwe een kan tot twee jaar neem om vervaardig te word. Dit kan ook moontlik miljoene rand kos om te vervang.” Eskom wil glo eerder die eenheid met ŉ ou transformator vervang van ŉ kragstasie wat nie meer in gebruik is nie. Dít is egter nie ŉ langtermynoplossing nie en Yelland meen die transformator sal eindelik vervang moet word. Dit is nog nie duidelik wat die brand veroorsaak het nie, maar volgens Yelland kon dit enige iets van ŉ interne kortsluiting tot vuil olie wat nie vervang is nie, wees. “Dit is onmoontlik om nou al daaroor te bespiegel.” Eskom het sedertdien ŉ ondersoek van stapel gestuur om die presiese oorsaak van die brand te bepaal.